Letschti  häts wieder emal öpis feins zmittag geh: chli Fleischli, chli Nüdeli und Erbsli und Rüebsli. S Mami isch gad mit em Yannis beschäftiget gsi und wo sie nöd glueged hät, hani mal sones Erbsli gnauer aaglueget! Luschtig, die händ genau die glich grössi, wie mis Naseloch... Öbs ächt inegaht?? Schwuuuupps, du das isch ine und gad verschwunde. Bi gad chli verwirrt gsi, das isch so schnell verschwunde. Wo s Mami ufglueged hät, hät sie gad gmerkt, dass ich chli komisch luege. Sie hät gfrögte, was los seg? Han nüüüüt  gseit und schnell mit em Finger glueged, dass sich das Erbsli nöd i minere Nase verirrt. S Mami isch ja so schlau - sie hät gad gfröget: Häsch öpe es Erbsli id Nase gsteckt? Has denn nöd so welle zuegeh, aber s Mami isch gad in Träne usbroche.. in Lachträne... Ich has mittlerwiile nüme so luschtig gfunde, irgendwie hani nüme so guet chöne schnuufe i säbäm Naseloch. S Mami isch mit ihrem gelache nöd hilfrich gsi. Aber wie immer hät sie Rat gwüsst. Sie hät mir s ander Naseloch zueghebed und gseit, ich söll  schnüütze. Hani gmacht, und siehe da: das Erbsli isch mit Liechtgschwindigkeit usegschpickt und hätt gad de Yannis abgschosse, wo nichtsahnend sis zmittag abegschletzt hät. Nachdem sich s Mami vom Lache erholt hät, hät sie aber doch no chli mit mir gschimpft. Das chent blöd us gah hät sie gmeint. Kei Angscht, Mami, das machi nüme so schnell....